Dodetal in Limpopo-ongelukke styg nadat 6 verkool | Netwerk24
Deur Ané van Zyl 16 Junie 2019 13:36
Byna ’n dag nadat ’n bus en twee ander voertuie Saterdagoggend 05:00 op die R71-pad tussen Tzaneen en Phalaborwa gebots het, het nóg ’n gru-ongeluk in Limpopo ses lewens geëis.
Sondagoggend omstreeks 01:00 het twee motors, ’n BMW en ’n Mercedes-Benz, op die R81-pad tussen Giyani en Polokwane, naby die dorpie Dingamazi, reg van voor gebots.
Ses mense is in die ongeluk dood, insluitend die twee bestuurders, lui ’n verklaring van kol. Moatshe Ngoepe, polisiewoordvoerder. Polisiebeamptes het aan die SAUK bevestig dat albei voertuie aan die brand geslaan het en dat niemand die ongeluk oorleef het nie.
“Die polisie in Giyani ondersoek ’n saak van strafbare manslag na aanleiding van die botsing,” sê Ngoepe.
Na bewering was die twee voertuie besig om in die teenoorgestelde rigting te ry toe die ongeluk gebeur.
Volgens Ngoepe is die oorledenes se identiteit steeds onbekend.
“Ons is besig om inligting oor die twee motorvoertuie te versprei as deel van die identifiseringsproses.”
Die polisie ondersoek die oorsaak van die ongeluk. Enigeen wat die polisie kan help om die oorledenes te identifiseer, moet asseblief die Giyani-polisiekantoor kontak.
#sapsLIM Giyani #SAPS investigating culpable homicide following head-on collision between two vehicles on 16/06 at about 01:00 along R81 Road between Giyani and Polokwane near Dingamazi village. Anyone who can assist to identify the deceased, may go to Giyani Police Station. NP pic.twitter.com/KmC2MaPrl5
— SA Police Service (@SAPoliceService) June 16, 2019
Meer oor: Tzaneen | Phalaborwa | Gru-Ongeluk | Ongeluk | Sterfgevalle | Verkool
N1 by Worcester gesluit ná botsing met 6 voertuie